CELEX: 32009D1217(01)
Language: ro
Date: 2009-12-02 00:00:00
Title: Decizia Președintelui Comisiei Europene din 2 decembrie 2009 privind semnarea regulamentelor, directivelor și deciziilor Comisiei, în cazul în care acestea din urmă nu indică destinatarii [C(2009) 9848]

17.12.2009   
            
            
               RO
            
            
               Jurnalul Oficial al Uniunii Europene
            
            
               L 332/78
            
         
      DECIZIA PREȘEDINTELUI COMISIEI EUROPENE
   
   din 2 decembrie 2009
   privind semnarea regulamentelor, directivelor și deciziilor Comisiei, în cazul în care acestea din urmă nu indică destinatarii
   [C(2009) 9848]
   PREȘEDINTELE COMISIEI EUROPENE,
   având în vedere Tratatul privind Uniunea Europeană,
   având în vedere Tratatul privind funcționarea Uniunii Europene, în special articolul 297 alineatul (2),
   având în vedere Tratatul de instituire a Comunității Europene a Energiei Atomice,
   ADOPTĂ PREZENTA DECIZIE:
   Articolul 1
   Regulamentele, directivele și deciziile Comisiei, în cazul în care acestea din urmă nu indică destinatarii, adoptate prin procedură orală în temeiul articolului 8 din Regulamentul de procedură al Comisiei, sunt semnate de președinte printr-o notă de sinteză în cadrul ședinței Comisiei de adoptare a acestora. Nota respectivă este semnată de președinte sau de un membru al Comisiei care îl înlocuiește pe acesta, în ordinea de prioritate stabilită de președinte.
   Regulamentele, directivele și deciziile Comisiei, în cazul în care acestea din urmă nu indică destinatarii, adoptate prin procedură scrisă în temeiul articolului 12 din Regulamentul de procedură, sunt enumerate într-o notă zilnică. Notele zilnice sunt menționate în nota de sinteză pregătită pentru ședința Comisiei în conformitate cu articolul 17 alineatul (1) din Regulamentul de procedură, care este semnată de președinte în cadrul ședinței, și sunt atașate la nota respectivă. Cu toate acestea, președintele deleagă secretarului general semnarea actelor al căror caracter urgent impune publicarea și intrarea în vigoare până la următoarea ședință a Comisiei.
   Semnarea regulamentelor, directivelor și deciziilor Comisiei, în cazul în care acestea din urmă nu indică destinatarii, adoptate prin procedură de abilitare în temeiul articolului 13 din Regulamentul de procedură, este delegată membrilor Comisiei care au competențe de adoptare.
   Semnarea regulamentelor, directivelor și deciziilor Comisiei, în cazul în care acestea din urmă nu indică destinatarii, adoptate prin procedură de delegare sau de subdelegare în temeiul articolelor 13, 14 și 15 din Regulamentul de procedură, este delegată funcționarilor delegați care au competențe de adoptare.
   Articolul 2
   Prezenta decizie se aplică de la 1 decembrie 2009.
   
      Adoptată la Bruxelles, 2 decembrie 2009.
      
         
            Președintele
         
         José Manuel BARROSO